Gjesåssjøen naturreservat

Gjesåssjøen naturreservat er et naturreservat i Åsnes kommune. Det består av Gjesåssjøen som ligger nord for Flisa. Området ble vernet 31. mai 2002. Reservatet inngår i verneplan for våtmark. Motorferdsel, camping, teltslagning og oppsetting av kamuflasjeinnretninger for fotografering eller lignende er forbudt. Verneforskriften sier at formålet med vernet er «å bevare et viktig våtmarksområde og å verne om vegetasjonen, det karakteristiske og interessante fuglelivet og annet dyreliv som naturlig er knyttet til området.» Det er påvist ca. 150 fuglearter omkring Gjesåssjøen. 65 av disse er våtmarksfugler. Hettemåke, sothøne, toppdykker og rørsanger hekker regelmessig i naturreservatet. Dvergdykker, horndykker, taffeland, skjeand, knekkand, sivhauk, sivhøne, svartterne, sivsanger, myrsanger og trostesanger er observert her. Fisk som finnes i sjøen er ørret, gjedde, abbor, hork, steinsmett, lake, brasme, mort og ørekyt. Referanser